Verpligte inenting by UK kry voorlopig groen lig | Maroela Media
Die Universiteit van Kaapstad (UK) het voorlopig 'n voorstel om inenting teen Covid-19 vir alle studente en personeel verpligtend te maak, goedgekeur.
Solidariteit Jeug het nou regsadvies ingewin met die moontlikheid om dié besluit te betwis.
Dit volg nadat 'n opname onder personeel en studente wys dat hulle die universiteit se sentiment deel. Altesame 83% van professore en akademici van dié universiteit het in September reeds ten gunste van die besluit gestem.
Die universiteit se genootskap van uitstaande akademici, wat uit meer as 90 professore bestaan, het ook vroeër vandeesmaand die saak gesteun. Dié genootskap het selfs gesê dat diegene wat hul jaarlikse funksie in November bywoon, eers 'n bewys van hul inentingstatus moet lewer.
In hul ondersteuningsbrief het die genootskap gesê daar is bewyse dat die inentings doeltreffend is in die voorkoming van Covid-19-verwante sterftes en dat die voordele van die inenting baie meer is as die moontlike risiko's.
Vervolgens het die universiteitsraad die voorstel om Covid-19-inenting verpligtend te maak, verlede week bespreek en voorlopig goedgekeur. Dié reël sal vereis dat alle personeel, as 'n voorwaarde vir werk, en studente, as 'n voorwaarde vir registrasie, 'n bewys moet lewer dat hulle ten volle teen die virus ingeënt is.
Die raad meen hierdie reël moet teen 1 Januarie volgende jaar reeds in werking tree.
"Die UK-raad het hierdie komplekse aangeleentheid volledig bespreek, asook die verskeie uiteenlopende sienings daaroor in ag geneem," sê prof. Mamokgethi Phakeng, visekanselier van die universiteit.
"Hoewel die reël as beginsel voorlopig goedgekeur is, het die raad dit goedgedink dat die universiteit se bestuur 'n paneel moet saamstel, wat die operasionele prosesse moet ontwikkel om die reël op kampus toe te pas. Die paneel sal ook die riglyne moet opstel vir diegene wat vrygestel is om 'n bewys van hul inentingstatus te lewer."
Solidariteit Jeug het intussen gesê hy sal met sy regspan vergader, met die moontlikheid om die universiteit se besluit te betwis. Hulle beskou dié besluit as diskriminasie teen studente wat nie ingeënt is nie.
"Ons geniet sekere fundamentele regte in Suid-Afrika soos die reg op liggaamlike integriteit en die reg op vryheid van godsdiens, oortuiging en mening. Voorts het studente ook 'n reg op onderrig. Al hierdie regte kan nie bloot deur 'n universiteitsraad ongedaan gemaak word nie," sê Paul Maritz, hoof van Solidariteit Jeug.
"Hierdie kwessie is nie bloot 'n debat oor die wenslikheid van inenting al dan nie, maar veel eerder oor Suid-Afrikaners se reg om sélf besluite te kan neem oor wat in hul liggame mag ingaan."
Maritz sê die UK is 'n openbare universiteit en moet derhalwe vir alle Suid-Afrikaners toeganklik wees. "Die universiteit het geen reg om op so 'n blatante wyse te diskrimineer teen diegene wat nie ingeënt is nie."
Solidariteit voer verder aan dat dit verregaande is dat die UK hom probeer skaar by die resultate van 'n opname onder studente en personeel aangesien só 'n opname geensins gewig dra in die neem van sulke besluite nie.
"Menseregte kan nie weggestem of in 'n opname weggewens word nie. Die Grondwet maak nie voorsiening vir twee aparte stelle menseregte in ons land, een vir ingeëntes en een vir die nie-ingeëntes, nie," sê Maritz.
"Dit lyk asof daar nie 'n enkele persoon aan die universiteit sal mag studeer of daar mag werk indien hulle nie ingeënt is nie. Dit is absurd. Mense wat nie ingeënt is nie, bly steeds mense en het derhalwe menseregte. Geen universiteit kan Suid-Afrikaners van hul menswees ontneem nie."
Die universiteitsbestuur sal tydens die raad se laaste vergadering in Desember die paneel se vordering bekend maak.
entstof koronavirus Solidariteit Jeug Universiteit van Kaapstad
UK, as julle die leiers moet wees in die veldtog vir inenting kan ek net sê, wel gedaan. Dis ook in julle reg om so ń besluit te neem.
Goeie werk UK!
Puik besluit, UK! Julle het beslis my steun. My kind studeer tans nagraads by UK en dit sal my as ouer baie meer gerus laat voel as al die studente en lektore ingeënt is.
Besluit geneem met al die kennis wat hulle besit. Seker dan reg so.
En daar vat die uni-raad almal se regte weg om self te besluit of hysy ge-ent wil word weg. Ons bly tog in n sosialistiese demokrasie…. Maar tog het Cyril gesê dit bly jou keuse as individu….. Druk julle inentings. So dis die begin van die einde vir vrye keuse.